№ 1-40/2015

 Қ А У Л Ы

2015 жылы 02 қыркүйек Құрық селосы

Маңғыстау облысы Қарақия аудандық соты құрамында төрағалық етуші судья М.Ж.Жумагулов, сот отырысының хатшысы І.Дәнеқұл болып, мемлекеттік айыптаушы–Қарақия ауданы прокурорының аға көмекшісі М.Адаевтың, жәбірленуші Б.К.Чиндакулованың, сотталушының қорғаушысы Н.Оразалиевтың қатысуымен, ашық басты сот талқылауында, Қарақия аудандық соты ғимаратының сот залында дыбыс-жазба құралын қолданып,

Чиндакулов Турлан Туркменбаевич 23.04.1964 жылы Түркменстан Республикасында туған, ұлты қазақ, Қазақстан Республикасының азаматы, білімі орта, жанұялы, жұмыс орны: «Тұрмыс-Сервис» МКК маторист, бұрын сотталмаған, тұрағы: Қарақия ауданы Құрық селосы Аппақ ауылы Маңғыстау көшесі №17-үй 4-пәтер, «кепілдік» бұлтартпау шарасы қолданылған, айыптау актісінің көшірмесін 24.07.2015 жылы алған,

жөніндегі Қазақстан Республикасының ҚК-нің 105-бабының 1-бөлігімен айыпталып сотқа берілген қылмыстық құқық бұзушылық ісін қарап,

 А Н Ы Қ Т А Ғ А Н Ы :

Сотталушы Т.Т.Чиндакулов 12 желтоқсан 1986 жылдан бері өзінің некедегі жолдасы Б.К.Чиндакуловамен бірге тұрып келіп, өзі алкогольдік ішімдік тұтынған уақыттарында соңғының жүріс-тұрысына көңілі бітпей, оған дәлелсіз себептермен тиісіп, оны ұдайы қорқыту, оған қатігездікпен қарау немесе оның адами қадір-қасиетін үнемі қорлау арқылы адамды өзін-өзі өлтіруге баруға дейін жеткізіп, «әркіммен ойнас жасайсың» - деп бала-келіндерінің алдында қорлап, боқтап-балағаттап ар намысына тиетін балағат сөздер айтып қатігездікпен қараған. Т.Т.Чиндакуловтың үнемі қатыгездік іс-әрекеттерін осы уақытқа дейін жасырып, зорлық зомбылыққа шыдай алмай, өмір сүруге құштарлығы болмаған Б.К.Чиндакулова 14.06.2015 жылы сағат 22.00 шамасында өздерінің Маңғыстау облысы, Қарақия ауданына қарасты, Құрық селосы, Аппақ елді мекені Маңғыстау көшесі 17-үй 4-пәтер ауласында жылыжай ішінен жіпті алып 200 литрлік темір бөшке үстіне шығып баласы шынығатын ауладағы «турникке» жіпті байлап бір ұшын өз мойнына тұзақ етіп іліп асылу арқылы өзін-өзі өлтіру мақсатында астындағы бөшкені теуіп жіберіп өзіне қол жұмсаған. Сол кезде темекі шегуге үйден далаға шыққан Т.Т.Чиндакулов, жұбайы өз мойынына жіпті іліп бөшкені теуіп жіберіп асылып қалғанын көріп өз өзіне қол жұмсап жатырған Б.К.Чиндакулованы дер кезінде құтқарып, аман алып қалған.

№01-04/671 санды 17.06.2015 жылғы Б.К.Чиндакуловаға өткізілген сот-медициналық сараптама қорытындысында анықталғаны сол жақ көз аймағының, қолдарының көгерген жарақаттары, қатты доғал заттардың әсерінен пайда болған, денсаулықтың қысқа мерзімге бұзылуы 3 аптадан аспайтын мерзімге (кемінде 21 күн), сондықтан денсаулыққа жеңіл зиян келтірілгені, дене жарақаттарын алу мерзімі қаулыда көрсетілген уақыттан бұрын болғаны көрсетілген.

Т.Т.Чиндакуловтың әрекеті Қазақстан Республикасының ҚК-нің 105-бабының 1-бөлігіне сай, жәбiрленушiнi қорқыту, оған қатыгездiкпен қарау немесе оның адами қадір-қасиетiн үнемі қорлау арқылы адамды өзiн-өзi өлтiруге дейін немесе өзiн-өзi өлтiруге баруға дейiн жеткiзу - деген қылмыс жасаған деп дәрежеленіп, айыптау актісімен сотқа жолданған.

Іс бойынша басты сот талқылауы 11 тамыз 2015 жылы сағат 11.00-ге тағайындалып, сотталушы Т.Т.Чиндакуловтың өзін мемлекет тарапынан қорғаушымен қамтамасыз ету туралы өтініші бойынша істің қаралуы 12 тамыз 2015 жылы сағат 12.00-ге қалдырылған.

12 тамыз 2015 жылы сот тергеуі басталып, жәбірленушіден, куәлерден жауап алынып, сот отырысына келмей қалған куәлерден жауап алу үшін 14 тамыз 2015 жылы сағат 10.00-ге дейін үзіліс жарияланған.

2015 жылы 14 тамыз күні болатын сот отырысына сотталушы Т.Чиндакуловтың келмей қалуына байланысты сот отырысында 02 қыркүйек 2015 жылы сағат 10.00-ге дейін үзіліс жарияланған.

Алайда, 02 қыркүйек 2015 жылы сотталушы Т.Т.Чиндакуловтың 14 тамыз 2015 жылы өз үйінде қайтыс болғаны анықталып, сотқа оның қайтыс болу туралы куәлігінің көшірмесі түскен.

Қарақия аудандық АХАТ бөлімінде 25.08.2015 жылы №20-670-15-0000131 акт жазуы жазылып, Т.Т.Чиндакуловтың қайтыс болғаны туралы куәлік берілген.

 Сот, сотталушының қорғаушы Н.Оразалиев пен жәбірленуші Б.К.Чиндакулованың қылмыстық істі сотталушының қайтыс болуына байланысты өндірістен қысқарту туралы өтініштерін тыңдап, сотталушы Т.Т.Чиндакулов жөніндегі қылмыстық іс төменде көрсетілген негіздерге сай, қысқартылуға жатады деп санайды.

Қазақстан Республикасының ҚПК-нің 35-бабының 1-бөлігінің 11-тармағында іс жүргізу қайтыс болған адамды ақтау немесе істі басқа адамдарға қатысты тергеп-тексеру, сондай-ақ заңсыз жолмен табылған мүлікті, тәркіленуге жататын, келтірілген зиянның өтелуін қамтамасыз ететін ақша қаражатын және өзге де құндылықтарды анықтау үшін қажет болған жағдайларды қоспағанда, қайтыс болған адамға қатысты - қылмыстық іс бойынша іс жүргізуді болғызбайтын мән жай деп көрсетілген. Ал, осы баптың 8-бөлігінде сот қылмыстық қудалауды болғызбайтын мән-жайларды анықтағанда қылмыстық істі тоқтату туралы мәселені шешуге міндетті делінген.

Сондықтан қылмыстық іс өндірісі қысқартылуға жатады.

Қылмыстық іс бойынша заттай дәлелдеменің мәселесі ҚР ҚПК-нің 118 бабының талаптарына сай шешілуге жатады.

Қазақстан Республикасының ҚПК-нің 35-бабының 1-бөлігінің 11 тармағын, 327, 344 баптарын басшылыққа алып, сот

Қ А У Л Ы Е Т Т І :

Чиндакулов Турлан Туркменбаевичті Қазақстан Республикасының ҚК-нің 105-бабының 1-бөлігімен айыптау туралы қылмыстық ісі оның қайтыс болуына байланысты өндірістен қысқартылсын.

Қаулы заңды күшіне енген соң Чиндакулов Турлан Туркменбаевичке кепіл беруші Чиндакулов Текемырат Туркменбаевичтің меншігіндегі құны 360 000 теңге тұратын «Opel Omega» маркалы, м/н 843 BRA 12 автокөлік кепілі кепіл берушіге қайтарылсын.

Заттай дәлелдеме: Көгілдір түсті ұзындығы 4,34 метр қалың жіп қаулы заңды күшіне енген соң жойылсын.

Қаулыға жарияланған күннен бастап он бес тәулік ішінде Қарақия аудандық соты арқылы Маңғыстау облыстық сотының қылмыстық істер жөніндегі апелляциялық сот алқасына жеке шағым немесе жеке наразылық келтіруге құқылы.

Судья М.Ж.Жумагулов

көшірмесі дұрыс:

Судья М.Ж.Жумагулов

Анықтама:

Қаулы «\_\_\_» \_\_\_\_\_\_\_\_\_\_\_\_ 2015 жылы заңды күшіне енді.

Судья М.Ж.Жумагулов